**ELŐTERJESZTÉS**

Mórágy Község Képviselő - testületének 2021. július 16-i

rendes/rendkívüli testületi ülésére

|  |  |
| --- | --- |
| Tárgy: | Falugondnoki Szolgálat létrehozásáról |
| Előterjesztő: | Glöckner Henrik polgármester |
| Előterjesztést készítette: | Simondi Zotánné ig. előadó |
| Előterjesztés száma: | 56 sz. |
| Az előterjesztés a jogszabályi feltételeknek megfelel: | igen |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Glöckner Henrik polgármester |

**Tisztelt Képviselő-testület!**

A falugondnoki szolgálat létrehozását a szociális igazgatásról és szociális ellátásokról szóló 1993. évi III. törvény (Sztv.) 60.§-a szabályozza, eszerint:

„60. §. (2) A falugondnoki szolgáltatás nyolcszáz lakosnál kisebb településen működtethető.

Amennyiben a falugondnoki szolgáltatás létesítését követően a település lakosságszáma tíz százalékot meg nem haladó mértékben emelkedik nyolcszáz lakos fölé, a szolgáltatás tovább működtethető.”

A falugondnoki szolgáltatás a személyes gondoskodást nyújtó szociális intézmények szakmai

feladatairól és működésük feltételeiről szóló 1/2000. (I.7.) SZCSM rendelet (továbbiakban: SZCSM rendelet) alapján közvetlen, személyes és közvetett segítséget nyújt szociális alapszolgáltatásként, mely feladatokat az önkormányzat saját rendeletében szabályozza a helyi szükségleteknek megfelelően.

Közvetlen feladatoknak nevezzük azokat, melyeket a szolgáltatást végző falugondnok személyesen, közvetlenül az igénybe vevővel kapcsolatba lépve végez el. Ennek megfelelően közvetett feladatok azok, amelyek végzése során a falugondnok nem kerül személyes, közvetlen kapcsolatba az igénybe vevővel, hanem valamely intézményi szolgáltatásban működik közre.

Az SZCSM rendelet 39. §-a szerint:

„(1) a szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül alapfeladatnak minősül:

a) a közreműködés

aa) az étkeztetésben,

ab) a házi segítségnyújtásban,

ac) a közösségi és szociális információk szolgáltatásában;

b) az egészségügyi ellátáshoz való hozzájutás biztosítása, így

ba) a háziorvosi rendelésre szállítás,

bb) az egyéb egészségügyi intézménybe szállítás,

bc) a gyógyszerkiváltás és a gyógyászati segédeszközökhöz való hozzájutás biztosítása;

c) az óvodáskorú, iskoláskorú gyermekek szállítása, így

ca) az óvodába, iskolába szállítás,

cb) az egyéb gyermekszállítás.

(2) A szolgáltatás során az önkormányzat rendeletében a falugondnoki szolgáltatás számára meghatározott közvetlen, személyes szolgáltatások közül kiegészítő feladatnak minősülnek a lakossági szolgáltatások, így

a) a közösségi, művelődési, sport- és szabadidős tevékenységek szervezése, segítése,

b) az egyéni hivatalos ügyek intézésének segítése, lakossági igények továbbítása,

c) az egyéb lakossági szolgáltatások, illetve az (1) bekezdés a) pontjában meghatározottakon kívüli egyéb szociális és gyermekjóléti alapszolgáltatások biztosításában való közreműködés.

(3) A szolgáltatás során az önkormányzat rendeletében a falugondnoki szolgáltatás számára meghatározott, az önkormányzati feladatok megoldását segítő, közvetett szolgáltatásnak minősül

a) az ételszállítás önkormányzati intézménybe,

b) az önkormányzati információk közvetítése a lakosság részére,

c) a falugondnoki szolgálat működtetésével kapcsolatos teendők ellátása.

(3a) A (3) bekezdésben meghatározott feladatok a szolgáltatásnyújtás legfeljebb 50%-át tehetik ki.

(4) A falugondnok tevékenységét a 8. számú melléklet szerinti tevékenységnaplóban kell dokumentálni. A szolgáltatáshoz használt gépjármű menetlevelén fel kell tüntetni, hogy a gépjárművet a falugondnoki szolgáltatás ellátásához veszik igénybe.

(5) Falu-, illetve tanyagondnoki munkakörben csak olyan személy foglalkoztatható, akit a foglalkoztatás kezdő időpontjában a munkáltató bejelentett a munkakör betöltéséhez szükséges falu- és tanyagondnoki alapképzésre, és azt a munkakör betöltője a foglalkoztatás kezdő időpontjától számított egy éven belül elvégzi.

(6) A falu- és tanyagondnoki szolgáltatás

a) szállítás,

b) megkeresés és

c) közösségi fejlesztés szolgáltatási elemet biztosít.”

***A falugondnoki szolgáltatást heti 40 órában közalkalmazottként foglalkoztatott munkavállaló látja el***. Közalkalmazotti jogviszonybüntetlen előéletű, tizennyolcadik életévét betöltött, továbbá magyar állampolgárságú személlyel létesíthető. Közalkalmazotti jogviszony pályázat alapján tölthető be. Csak olyan közalkalmazottat lehet kinevezni, aki a pályázaton részt vett és a pályázati feltételeknek megfelelt.

***A falugondnoki szolgálat működéséhez az állami költségvetés normatívát biztosít, mely összeg 2021. évben 4.572.000.-Ft.***

***A falugondnokra vonatkozó képesítési előírás: általános iskolai végzettség. A működési engedéllyel rendelkező és a normatívával támogatott falugondnoki feladatellátás feltétele a falugondnoki alapképzés elvégzése.*** A 170 órás (52 óra elmélet, 118 óra gyakorlat), tanfolyam jellegű az Emberi Erőforrások Minisztériuma által jóváhagyott Oktatási Program alapján történik. ***A képzés díja 2021. évben 185.000.-Ft, a jelentkezési díj 20.000.-Ft***. A falugondnok helyettesítését (betegség, szabadság, továbbképzés esetén) szakszerű helyettessel kell megoldani. A falugondnoknak kötelező szakmai továbbképzéseken kell részt vennie.

***A falugondnoki szolgáltatás alapvető tárgyi feltétele*** a személyszállításra és kisebb áruszállításra is alkalmas gépjármű. Szakmai ajánlás: 8+1 férőhelyes, személyszállításra vizsgáztatott gépjármű, de ***elfogadható a személygépkocsi*** is. A falugondnoknak a gépjármű vezetéséhez előírt megfelelő jogosítvánnyal kell rendelkezni.

**További előírások a működéshez:**

A falugondnoki szolgálatról a képviselő-testületnek rendeletet kell alkotnia.

**Az ellátottak köre:**

A településen életvitelszerűen tartózkodó személyek – akár a település egész lakossága, mindenkori személyes (szociális, egészségügyi, családi stb.) körülményeik, szükségleteik alapján látandók el. Az ellátottak körének meghatározásánál jövedelmi viszonyokat nem szabad vizsgálni, a rászorultságot az az adott élethelyzet jelenti, amelyet valaki egyedül nem tud megoldani, és nincs belátható időn és elérhető földrajzi távolságon belül rokonsági vagy szomszédsági kapcsolatokban segítője.

**A szolgálatnak rendelkeznie kell:**

* Bejegyzéssel (régen működési engedéllyel)
* Szakmai programmal (tartalma meghatározott),
* A foglalkoztatott munkaköri leírásával,
* Szabályzatokkal (munkavédelmi szabályzat, gépjármű használati szabályzat, munkaruha juttatási szabályzat)

**A bejegyzéshez csatolandó iratok**:

* Szakmai program,
* Nyilatkozat közalkalmazotti jogviszony létesítéséről,
* Szakképesítést bizonyító okirat,
* Tanfolyam elvégzését bizonyító okirat másolata,
* Járművezető engedély,
* Forgalmi engedély,
* Biztosító igazolása, hogy a gépjármű kötelező gépjármű-felelősségbiztosítási és casco biztosítási szerződéssel rendelkezünk,
* Tulajdoni lap.

A falugondnoki szolgálat a bejegyzést véglegessé válásának időpontjától kezdődően működtethető.

Az előterjesztés 1. számú mellékletét képezi a falugondnoki szolgálatról szóló rendelet tervezete, illetve 2. számú mellékletként a szakmai program a kötelezően előírt mellékleteivel.

Jelen előterjesztés a rendelettervezet szöveges indokolásaként is szolgál.

Mindezekre tekintettel kérem a Tisztelt Képviselő-testületet, hogy az előterjesztést tárgyalja meg és a falugondnoki szolgálatatás körébe tartozó alapellátási és egyéb szolgáltatási feladatokról szóló rendelet tervezetet, valamint a határozati javaslatot elfogadni szíveskedjék!

**Határozati javaslat**

Mórágy Község Önkormányzat képviselő testülete megtárgyalta a falugondnoki szolgálat létrehozásáról szóló előterjesztést, és az alábbi határozatot hozza:

1. Mórágy Község Önkormányzatának Képviselő-testülete – a szükséges engedélyek beszerzését követően, előreláthatólag 2022. január 1-től – falugondnoki szolgálat létrehozását határozza el.

2. A képviselő-testület hozzájárul a falugondnoki szolgálat bejegyzése iránti eljárás megindításához.

3. A képviselő-testület a falugondnoki szolgálat működéséhez elfogadja az előterjesztés mellékletét képező szakmai programot.

4. A képviselő-testület a falugondnoki szolgáltatás működtetéséhez határozatlan időre falugondnokot alkalmaz, a közalkalmazotti jogviszonyban álló falugondnok személyének kiválasztása érdekében pályázatot tesz közzé. A képviselő-testület a tanfolyamok költségét és a jelentkezési díjat a 2022. évi költségvetési rendeletében biztosítja.

Határidő: 2021. december 31.

Felelős: Glöckner Henrik polgármester